/* KOM/2010/0436 v konečnom znení */ SPRÁVA KOMISIE RADE A EURÓPSKEMU PARLAMENTU o implementácii aplikácií diaľkového prieskumu a využívaní finančných prostriedkov, ktoré jej boli poskytnuté v súlade s nariadením Rady (ES) č. 78/2008 (priebežná správa)





[pic] | EURÓPSKA KOMISIA | Brusel, 16.8.2010 KOM(2010) 436 v konečnom znení SPRÁVA KOMISIE RADE A EURÓPSKEMU PARLAMENTU o implementácii aplikácií diaľkového prieskumu a využívaní finančných prostriedkov, ktoré jej boli poskytnuté v súlade s nariadením Rady (ES) č. 78/2008 (priebežná správa) SEK(2010) 984 OBSAH SPRÁVA KOMISIE RADE A EURÓPSKEMU PARLAMENTU o implementácii aplikácií diaľkového prieskumu a využívaní finančných prostriedkov, ktoré jej boli poskytnuté v súlade s nariadením Rady (ES) č. 78/2008 (priebežná správa) 3 1. Úvod 3 2. Systém prognózy výnosov plodín MARS 3 3. Vykonávanie 6 3.1. Celkové vykonávanie 6 3.2. Vykonávanie so zreteľom na článok 1 nariadenia Rady (ES) č. 78/2008 6 3.2.1. Ciele vykonávaných opatrení (článok 1 ods. 1) 6 3.2.2. Opatrenia, ktoré sa majú vykonať (článok 1 ods. 2) 7 4. Výsledky a výstupy 9 5. Využitie rozpočtových prostriedkov 9 SPRÁVA KOMISIE RADE A EURÓPSKEMU PARLAMENTU o implementácii aplikácií diaľkového prieskumu a využívaní finančných prostriedkov, ktoré jej boli poskytnuté v súlade s nariadením Rady (ES) č. 78/2008 (priebežná správa) ÚVOD Podrobné informácie o využívaní poľnohospodárskej pôdy a o stave poľných plodín sú mimoriadne dôležité pre kvalitu predpovedí výnosov a poľnohospodárskej výroby. Takéto informácie sú užitočné najmä pri monitorovaní trhu a riadení súvisiacich trhových opatrení v rámci spoločnej organizácie trhu. V tejto súvislosti Európska únia vynaložila významné úsilie na vytvorenie a zlepšenie inovačných technológií a modelov osobitne súvisiacich s aplikáciami diaľkového prieskumu. Z nahromadených skúseností vyplýva, že diaľkovým prieskumom sa poskytujú nezávislé, vysokokvalitné informácie, ktoré nie je možné získať klasickými štatistickými a prognostickými systémami. Nariadením Rady (ES) č. 78/2008[1] sa poskytuje právny rámec pre tieto činnosti diaľkového prieskumu na obdobie rokov 2008 – 2013. Aplikácie diaľkového prieskumu podporované na základe tohto rámca poskytujú užitočné informácie Európskej komisii, ale aj zainteresovaným členským štátom, výskumným ústavom a ďalším používateľom, prostredníctvom veľkého rozšírenia produktov. Systém sa od svojho vytvorenia neustále zlepšuje. Okrem prvotného cieľa poskytovať predpovede výnosov a výroby umožňuje systém nazrieť aj do ďalších oblastí súvisiacich s poľnohospodárstvom EÚ, ako sú otázky zmeny klímy. Táto správa bola vypracovaná v súlade s článkom 4 nariadenia (ES) č. 78/2008, v ktorom sa ustanovuje, že Komisia najneskôr do 31. júla 2010 predloží priebežnú správu o vykonávaní opatrení diaľkového prieskumu a o využívaní finančných prostriedkov, ktoré jej boli poskytnuté v súlade s uvedeným nariadením. SYSTÉM PROGNÓZY VÝNOSOV PLODÍN MARS Systém vypracúvania prognóz výnosov plodín sa začal v roku 1988 ako desaťročný pilotný projekt. Činnosť, ktorá sa vtedy nazývala Monitorovanie poľnohospodárstva diaľkovým prieskumom (neskôr skrátené na MARS-STAT, v súčasnosti sa používa skratka AGRI4CAST), sa zameriavala na odhadovanie výnosov plodín a objemov výroby rôznych plodín v rámci EÚ, na základe meteorologickej analýzy, agrometeorologických ukazovateľov simulovaného rastu plodín, satelitných údajov s nízkym rozlíšením a štatistickej analýzy pomocou Systému prognózy úrody plodín MARS (MCYFS) . Od roku 1999 sa táto činnosť vykonávala na právnom základe rozhodnutia 1445/2000/ES[2] v období rokov 1999 – 2003 a jeho rozšírením na obdobie rokov 2004 – 2007 rozhodnutím 2066/2003/ES[3]. Od roku 2008 do roku 2013 sa táto činnosť vykonáva na základe nariadenia Rady (ES) č. 78/2008. Systém sa prevádzkuje v Inštitúte pre ochranu a bezpečnosť občanov (IPCS) Spoločného výskumného centra (SVC) v Ispre. Systém MCYFS je komplexný, integrovaný analytický nástroj na dosahovanie cieľov, ktoré sa uvádzajú v nariadení, konkrétne na monitorovanie stavu plodín, výnosov a poľnohospodárskej výroby. Systém sa skladá z viacerých nezávislých modulov, ktoré sú integrované s cieľom monitorovať správanie plodín a vytvárať predpovede výnosov plodín. Po technickej stránke systém MCYFS zahŕňa: 1) udržiavanie meteorologickej databázy [pozri článok 1 ods. 2 písm. a) nariadenia]; 2) uplatňovanie agrometeorologických modelov [pozri článok 1 ods. 2 písm. d)]; 3) spracúvanie satelitných údajov s nízkym rozlíšením [pozri článok 1 ods. 2 písm. a)]; 4) štatistické analýzy a predpovede výnosov hlavných plodín na vnútroštátnej úrovni v rámci EÚ [pozri článok 1 ods. 2 písm. b)], ako aj vizualizačné nástroje. Systém MCYFS sa prevádzkuje na území zahŕňajúcom celý európsky kontinent, krajiny Magrebu a Turecko. K plodinám, na ktoré sa vzťahujú simulačné modely, patria pšenica mäkká, pšenica tvrdá, ozimný a jarný jačmeň, kukurica na zrno, repka olejka, slnečnica, zemiaky, cukrová repa, bôb obyčajný, pasienky a ryža. Podrobnejšie informácie týkajúce sa systému a jeho výstupov sú k dispozícii v sprievodnom pracovnom dokumente útvarov Komisie. 1) Meteorologická databáza Meteorologické údaje sa zhromažďujú z meteorologických staníc v celej Európe. Kontroluje sa ich kvalita a ďalej sa spracúvajú a analyzujú. Ako také sa môžu použiť na spustenie varovaní pred rizikami (napr. zistenie výnimočných poveternostných podmienok v danom mesiaci). Okrem toho sa analyzujú údaje o predpovedi počasia z Európskeho centra pre strednodobé predpovede počasia, aby sa pripravil náhľad poveternostných podmienok, ktoré majú vplyv na poľnohospodársku pôdu. 2) Agrometeorologické modely používané na simuláciu rastu plodín Úlohou agrometeorologických modelov je previesť meteorologické údaje na odhady produkcie biomasy plodín. K používaným nástrojom patria systém monitorovania rastu plodín (WOFOST, „World Food Study model“, model svetovej potravinovej štúdie prispôsobený európskemu rámcu), model Lingra používaný pre pastviny a model evidencie vody pri pestovaní ryže (WARM, „Water Accounting Rice Model“). Doplňujúce informácie, ako sú pôdne parametre, plodinové kalendáre, postupy pri pestovaní plodín a parametre plodín, sa používajú na vytváranie simulácií. Na tejto úrovni sa tvoria mnohé ukazovatele/prognózy pre konkrétne plodiny (napr. potenciálna biomasa) a prenášajú sa na štatistickú analýzu na podporu tvorby predpovedí kvantitatívnych výnosov. Tieto prvky takisto prispievajú k hodnoteniu stavu plodín [článok 1 ods. 1 písm. b) nariadenia]. Príkladom sú mapy vyznačujúce extrémne teploty v danom štádiu pestovania, simulácie produkcie biomasy a obilnín, odhady aktuálnej rezervy pôdnej vlhkosti, vývojové štádium plodiny v príslušnom mesiaci a odchýlka od dlhodobého priemeru v danej dekáde alebo fáze vegetačného obdobia pre ktorýkoľvek agrometeorologický ukazovateľ. 3) Satelitné údaje s nízkym rozlíšením Aplikácie diaľkového prieskumu zásobujú systém na všetkých úrovniach a prispievajú k zlepšovaniu modelov poľnohospodárskeho predpovedania, ako aj k vytváraniu regionálnych modelov. Okrem údajov poskytovaných meteorologickými stanicami sa používajú informácie pochádzajúce z meteorologických družíc (napr. meranie žiarenia družicami s rozlíšením 5 km). Informácie získané diaľkovým prieskumom sa spracúvajú s cieľom vytvárať „merané“ vegetačné ukazovatele, ktoré sa môžu porovnať s agrometeorologickými ukazovateľmi a použiť na štatistickú analýzu. Používajú sa satelitné snímače s nízkym až stredným rozlíšením: SPOT Vegetation/NOAA-AVHRR (rozlíšenie okolo 1 km) a MODIS (rozlíšenie okolo 300 – 500 m)[4]. 4) Štatistické analýzy Ukazovatele získané z meteorologickej databázy, agrometeorologickej databázy a databázy diaľkového prieskumu sa porovnávajú so súbormi v čase úrody a analyzujú sa štatistickými metódami (napr. regresnou analýzou alebo analýzou scenárov). Konečným výsledkom sú kvantitatívne predpovede výnosov, ktoré sa spolu s analýzami uvedených výstupov uverejňujú v bulletinoch MARS. Údaje dostupné v systéme sa týkajú dlhého časového obdobia, pričom niektoré súbory pochádzajú už z roku 1975. 5) Vizualizačné nástroje a šírenie výstupov Databázy (meteorologické informácie, agrometeorologické informácie, informácie z diaľkového prieskumu) si môžu používatelia prehliadať pomocou informačných nástrojov. V rámci činnosti AGRI4CAST sa prevádzkuje internetový portál, na ktorom je možné zobrazovať a preberať údaje získané diaľkovým prieskumom, a portál, na ktorom je možné prezerať a preberať meteorologické a agrometeorologické informácie v podobe elektronických máp. Takisto je možné prevziať analýzy o stave plodín a odhady výnosov. Všetky uvedené prvky sa používajú na prípravu bulletinov a osobitných štúdií súvisiacich s klimatickými podmienkami [pozri článok 1 ods. 2 písm. c)]. Poskytujú analýzy stavu plodín v rôznych regiónoch EÚ, poveternostné mapy a ukazovatele plodín a očakávané výnosy. Bulletin MARS sa uverejňuje takmer každý mesiac počas hlavného vegetačného obdobia v tlačenej podobe i na internete. VYKONÁVANIE Celkové vykonávanie Na pokračovanie prevádzkových služieb od roku 2008 do roku 2013 v súlade s nariadením Rady (ES) č. 78/2008 sa začal realizovať nový projekt nazvaný MARSOP3. Zameriava sa na poskytovanie prevádzkových produktov v takmer reálnom čase pre Spoločné výskumné centrum na monitorovanie poľnohospodárskej výroby a výnosov v Európe. V auguste 2007 bola v dodatku k Úradnému vestníku Európskej únie uverejnená výzva na predloženie ponuky [Prevádzkové aktivity pre činnosti MARS (MARSOP3) na roky 2008 – 2013, oznámenie o vyhlásení verejného obstarávania č. 2007/S 154-191094]. Po vyhodnotení ponuky pre časť I (meteorologické údaje) a časť II (získavanie a spracúvanie satelitných údajov) a kladnom stanovisku poradnej skupiny pre verejné obstarávanie bola podpísaná zmluva s konzorciom vedeným spoločnosťou Alterra BV. Na základe prevádzkových produktov dodávaných v rámci tejto zmluvy Spoločné výskumné centrum vykonáva analýzy stavu plodín a pripravuje odhady výnosov a výroby. Tieto produkty sú prístupné Európskej komisii, členským štátom a občanom EÚ. Vykonávanie so zreteľom na článok 1 nariadenia Rady (ES) č. 78/2008 V článku 1 nariadenia Rady (ES) č. 78/2008 sa uvádzajú ciele, pokiaľ ide o vykonávanie opatrení technikami diaľkového prieskumu (článok 1 ods. 1), a stanovujú sa v ňom podrobnosti o opatreniach, ktoré sa majú prijať (článok 1 ods. 2). Pre lepšiu orientáciu nasledujúci opis vykonávania opatrení vychádza zo štruktúry článku 1. Ciele vykonávaných opatrení (článok 1 ods. 1) Článok 1 ods. 1 písm. a): riadenie poľnohospodárskych trhov Táto činnosť poskytuje nezávislé, včasné, vedecké a sledovateľné predpovede výnosov plodín pre všetky členské štáty a susediace krajiny EÚ pre vybraté poľné plodiny. Tieto informácie používajú útvary Komisie na tieto hlavné účely: 1) aktualizáciu bilancie dodávok plodín; 2) posúdenie klimatických podmienok a potenciálneho vplyvu konkrétneho počasia v členských štátoch alebo regiónoch (napr. vplyv neskorého mrazu); 3) monitorovanie stavu plodín v tretích krajinách. Predpovede výnosov AGRI4CAST sa takisto poskytujú systému včasného odhadu Eurostatu. Nezávislosť a spoľahlivosť výstupov pripravených službou AGRI4CAST považujú útvary Komisie za významné prostriedky. Štatistická analýza vykonávaná s ukazovateľmi rastu plodín je transparentná, sledovateľná a uchovávaná pre všetky simulácie plodín a roky. Súbor štatistických ukazovateľov (napr. stredná kvadratická odchýlka pre rôzne intervaly spoľahlivosti, štandardná odchýlka) sa poskytuje pre každý z modelov. Na konci operácie predpovedania sa zisťuje odchýlka analýzy, ktorou sa porovnáva predpoveď výnosov plodín s aktuálne pozorovanými výnosmi na vyčíslenie odchýlky predpovede výnosov a vyhodnotenie výsledku predpovede. Na ilustráciu, celková odchýlka nameraná ako stredná absolútna odchýlka predpovede v percentách pre EÚ-27 v rokoch 2007 a 2008 počas všetkých mesiacov bola 1,6 % pre všetky obilniny dovedna. Cieľom je odchýlka do 3 %. Článok 1 ods. 1 písm. b): monitorovanie stavu plodín a odhady Okrem predpovedí výnosov sa počas vegetačného obdobia pozorne monitoruje stav plodín. Meteorologické informácie a informácie získané diaľkovým prieskumom sa analyzujú a spájajú s príslušnými informáciami o plodinách založenými na výsledkoch biofyzikálneho modelovania (napr. vplyv vlny horúčav alebo šok z chladu pri určitom vývinovom štádiu plodiny). Okrem toho sú výstupy modelu rastu plodiny priamo použité na hodnotenie stavu plodiny (napr. simulovaný index olistenia alebo simulovaná biomasa). Toto monitorovanie sa týka celého územia EÚ a uplatňuje sa na všetky plodiny uvedené v časti 2. Článok 1 ods. 1 písm. c): podpora prístupu k odhadom Otvorený prístup k rôznym výstupom zaručujú webové stránky udržiavané Spoločným výskumným centrom a konzorciom MARSOP3. Webová stránka MARSOP ponúka široký okruh informácií (výsledky z uplatňovaných opatrení diaľkového prieskumu, výstupy modelu rastu plodín, odkazy na bulletiny). Satelitné údaje a obrázky sú organizované na obrázkovom serveri, na ktorom sa údaje môžu prezerať a preberať. Takisto je možné požiadať o meteorologické údaje z webovej stránky MARSOP a prevziať ich. Článok 1 ods. 1 písm. d): zabezpečenie technologického monitorovania agrometeorologického systému Spoločné výskumné centrum vykonáva neustále technologické monitorovanie, ktorým sa zabezpečuje kontinuita systému a zaručuje vedecká odôvodnenosť uplatňovaných metodík, ako sú interpolácia meteorologických údajov použitím rastra, derivácia opatrení diaľkového prieskumu na opísanie priebehu rastu plodín alebo štatistické analýzy na získanie odhadov výnosov plodín. Opatrenia, ktoré sa majú vykonať (článok 1 ods. 2) Článok 1 ods. 2 písm. a): získavanie a nákup údajov získaných prostredníctvom satelitov a meteorologických údajov Získavanie a nákup meteorologických údajov zahŕňa 3 655 staníc poskytujúcich informácie o poveternostných parametroch, ktoré sa každodenne vkladajú do systému MCYFS. Táto služba je v prevádzke nepretržite. Okrem toho sa takisto získavajú, ukladajú, ďalej spracúvajú a analyzujú voľne dostupné údaje z diaľkového prieskumu družicami so stredným a nízkym rozlíšením (pixelové rozlíšenie 1 km až 300 m) určené na monitorovanie vegetácie. Článok 1 ods. 2 písm. b): infraštruktúra satelitných údajov a webová stránka Infraštruktúra satelitných údajov zahŕňa technológiu, štandardy, ľudské zdroje a súvisiace činnosti potrebné na získanie, spracovanie, distribúciu, použitie, uchovanie a uloženie satelitných údajov. Táto infraštruktúra sa zaviedla systémom MCYFS a príslušnými tímami Spoločného výskumného centra a na základe zmluvy MARSOP3. Vzťahuje sa na súbory satelitných údajov pre celú Európu v rôznej mierke. Údaje sa spracúvajú pre potreby monitorovania stavu plodín a predpovedanie produkcie plodín. Výstupy a informácie vyplývajúce z rôznych zdrojov (napr. diaľkový prieskum) sú sprístupnené prostredníctvom rozličných webových stránok a portálov. Infraštruktúra je v súlade s rámcom stanoveným smernicou o Infraštruktúre pre priestorové informácie v Európskom spoločenstve (INSPIRE)[5]: satelitné údaje sú georeferencované podľa projekcie INSPIRE, opis metaúdajov sa riadi zásadami INSPIRE a bude sa ďalej harmonizovať. Článok 1 ods. 2 písm. c): osobitné štúdie súvisiace s klimatickými podmienkami Systém umožňuje prípravu osobitných štúdií súvisiacich s klimatickými podmienkami vďaka veľkému rozsahu dostupných informácií pokrývajúcich všetky významné aspekty. Od nadobudnutia účinnosti nariadenia Rady (ES) č. 78/2008 sa uskutočnili tieto osobitné štúdie: - analýza vplyvu jarného/letného sucha a výdatného dažďa v auguste 2008 na produkciu ozimín v Lotyšsku; - analýza vplyvu extrémnych poveternostných podmienok na poľnohospodárstvo počas viacerých dní v júli a auguste 2008 v Slovinsku; - dostupnosť vody na pestovanie ryže v Španielsku v roku 2008 (analýza kumulovaných zrážok); - analýza vplyvu zimných mrazov v roku 2009 na oziminy v Európe. Článok 1 ods. 2 písm. d): aktualizácia agrometeorologických a ekonometrických modelov Okrem operatívnej prevádzky systému sa modely a súvisiace databázy neustále aktualizujú. Databáza v súčasnosti obsahuje 2,5 terabajtu informácií. Od nadobudnutia účinnosti nariadenia Rady sa uskutočnili významné zlepšenia: zhustila sa sieť meteorologických staníc s cieľom zabezpečiť lepší monitorovací systém; rozlíšenie pôvodnej mriežky 50 km x 50 km na priestorovú analýzu sa zvýšilo na 25 km x 25 km; uskutočnili sa nové kalibrácie plodín a bola uverejnená nová databáza a verzia softvéru. VÝSLEDKY A VÝSTUPY Európskej komisii, členským štátom a ďalším zainteresovaným stranám sa poskytujú rôzne výsledky, ktoré je možné rozdeliť na správy a bulletiny na jednej strane a informačné služby a údaje na druhej strane. Všetky produkty sú dostupné elektronicky (článok 2 uvedeného nariadenia) a čiastočne v tlačenej podobe. Správy a bulletiny Bulletin monitorovania plodín pre Európu ponúka v takmer reálnom čase a v prevádzkových súvislostiach informácie a analýzy v súvislosti s monitorovaním pestovania plodín a predpovedaním výnosov. Vzťahuje sa na krajiny EÚ a susediace regióny (Magreb, oblasť Čierneho mora). Týka sa plodín ako pšenica mäkká, pšenica tvrdá, ozimný jačmeň, jarný jačmeň, kukurica na zrno, repka olejka, slnečnica, cukrová repa a zemiaky. Celá analýza sa uverejňuje na internete zvyčajne šesťkrát za rok a dopĺňa sa aktualizovanými odhadmi výnosov dva až trikrát ročne. Pripravujú sa bulletiny pre EÚ venované pasienkom a ryži. Medzi uverejneniami bulletinov s celkovými analýzami sa poskytujú aktualizácie a revízie agrometeorologických podmienok (10 – 12-krát za rok). Všetky tieto publikácie sú prístupné na internete, ale na požiadanie sú k dispozícii aj v tlačenej podobe. Informačné služby a údaje Na webovom prehliadači a stránkach MARSOP je k dispozícii veľké množstvo rozmanitých informácií o súčasnom období poľnohospodárskej výroby v Európe a o ďalších významných poľnohospodárskych oblastiach vo svete. K dostupným produktom patria grafy a mapy poveternostných ukazovateľov založené na pozorovaní a číselných modeloch počasia, grafy a mapy ukazovateľov plodín založené na agrometeorologických modeloch a grafy a mapy vegetačných indexov a kumulovanej sušiny založené na fotografiách z diaľkového prieskumu. VYUžITIE ROZPOčTOVÝCH PROSTRIEDKOV Tabuľka 1. Využívanie finančných prostriedkov na základe nariadenia Rady (ES) č. 78/2008 v rokoch 2008 a 2009 (platobné prostriedky, v EUR) 2008 | 2009 | Suma | Stručný opis | Suma | Stručný opis | ČASŤ 1/fáza 1 | 1 016 084 | priebežná a záverečná platba | ČASŤ 1/fáza 2 | 283 185 | priebežná platba | Dodatočné meteorologické stanice pre ČASŤ 1 | 67 800 | stanice v takmer reálnom čase (viac ako 250) | ČASŤ 2/fáza 1 | 387 720 | priebežná a záverečná platba | ČASŤ 2/fáza 2 | 137 989 | priebežná platba | Databáza MARS a podpora informačných technológií | 97 298 | údržba a rozvoj databázy MARS a informačných systémov | 477 562 | údržba a rozvoj databázy MARS a informačných systémov | SPOLU | 97 298 | 2 370 340 | Časť 1 sa vzťahuje na získavanie meteorologických údajov a predpovedí počasia (vrátane zhusťovania siete meteorologických staníc). Týka sa prevádzky a údržby modelov rastu plodín prevádzkovaných v rámci systému MCYFS. Výsledky v podobe databázových aktualizácií a máp sa do databázy v Spoločnom výskumnom centre dodávajú každý deň alebo každých desať dní. Udržiavajú a rozvíjajú sa primerané nástroje na využívanie výsledkov. Udržiavanie a zdokonaľovanie internetovej stránky MARSOP je takisto súčasťou tejto časti spolu s celkovou koordináciou a riadením. Časť 2 sa vzťahuje na spracúvanie údajov z diaľkového prieskumu. Vykonávaná práca zahŕňa všetky kroky zvyšovania kvality údajov od získavania nespracovaných snímok po dodávanie zložených produktov z údajov získaných počas desiatich dní (príjem údajov, kalibrácia atď.). Databáza MARS a podpora zo strany informačných technológií : systém MCYFS na zabezpečenie včasného vydávania bulletinov vyžaduje služby informačných technológií. Vykonávaná práca zahŕňa riadenie a údržbu databázy so všetkými údajmi z diaľkového prieskumu, meteorologickými údajmi a agrometeorologickými ukazovateľmi. Rozvoj a údržba analytických nástrojov a webových stránok je súčasťou tejto zložky. [1] Nariadenie Rady (ES) č. 78/2008 z 21. januára 2008 o opatreniach, ktoré má Komisia vykonávať v období rokov 2008 – 2013 technikami diaľkového pozorovania implementovanými v rámci spoločnej poľnohospodárskej politiky, Ú. v. EÚ L 25, 30.1.2008, s. 1. [2] Rozhodnutie Európskeho Parlamentu a Rady 1445/2000/ES z 22. mája 2000 o používaní metód leteckého prieskumu a diaľkového pozorovania v poľnohospodárskych štatistikách v rokoch 1999 až 2003, Ú. v. ES L 163, 4.7.2000, s. 1. [3] Rozhodnutie Európskeho parlamentu a Rady č. 2066/2003/ES z 10. novembra 2003 o pokračujúcom používaní metód leteckého prieskumu a diaľkového pozorovania v poľnohospodárskych štatistikách v rokoch 2004 až 2007, ktorým sa mení a dopĺňa rozhodnutie 1445/2000/ES, Ú. v. EÚ L 309, 26.11.2003, s. 9. [4] Skratka SPOT znamená Satellite pour l'Observation de la Terre (Družica na pozorovanie Zeme), NOAA znamená National Oceanic and Atmospheric Administration (Národný úrad pre oceány a atmosféru) a AVHRR znamená Advanced very high Resolution Radiometer (Pokročilý rádiometer s veľmi vysokým rozlíšením), MODIS znamená Moderate Resolution Imaging Spectroradiometer (Zobrazovací spektrorádiometer s menším rozlíšením). [5] Smernica Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire), Ú. v. EÚ L 108, 25.4.2007, s. 1.